Author: GAPO
Last saved by: kovacova
Company: Gomez-Acebo & Pombo

Návrh

Komuniké

	Vláda Slovenskej republiky na svojom zasadnutí dňa …………………..    prerokovala a vzala na vedomie Správu z kontroly plnenia úloh vyplývajúcich z uznesení vlády v nadväznosti na dodržiavanie zákona č. 211/2000 Z. z. o slobode informácií.

	Kontrolu vykonal Úrad vlády SR v súlade s uznesením vlády SR č. 1379/2002, ktorým bolo schválené „Zameranie kontrolnej činnosti Úradu vlády SR na I. polrok 2003.

	Správa z kontroly v časti I. obsahuje stav plnenia úloh z uznesení vlády splatných v IV. štvrťroku 2002. Z 1085 termínovaných úloh a splatných v kontrolovanom  období sa    24 úloh (2,2%) nesplnilo. Podiel netermínovaných úloh predstavuje 69,8% na všetkých úlohách. Do návrhov uznesení vlády viac netermínovaných ako termínovaných, predložil najmä podpredseda vlády a minister hospodárstva a pre správu a privatizáciu národného majetku, minister pôdohospodárstva.

	Zo súhrnných výsledkov v časti II. správy vyplýva, že v kontrolovaných ministerstvách sú vytvorené a dvojročnou praxou overené predpoklady pre ďalšie kvalitné poskytovanie žiadaných informácií. Vzhľadom na to, že kontrola tohto zamerania bola už vykonaná ÚV SR v júli a decembri roku 2001 a prijatými opatreniami boli odstránené zistené nedostatky, zistenia tejto kontroly spočívali v ojedinelých nedostatkoch vedenia evidencie žiadostí, v neaktuálnosti zverejňovaných materiálov na internetovej stránke a  oneskorenej aktualizácii vnútorných predpisov súvisiacich so zákonom o slobode informácií. V  rámci kontroly funkčnosti systému vnútornej kontroly boli v kontrolovaných ministerstvách v rôznej miere preukázané rezervy v kontrolnej činnosti. V tejto súvislosti sa navrhuje do uznesenia vlády úloha smerujúca k zabezpečeniu pravidelného vykonávania kontroly dodržiavania zákona v orgánoch štátnej správy.

	Výsledné materiály z kontroly, z ktorých vychádza správa, boli prerokované v súlade so zákonom NR SR č. 10/1996 Z. z. o kontrole v štátnej správe v znení neskorších predpisov so zodpovednými zamestnancami kontrolovaných subjektov a bolo im uložené prijať opatrenia na odstránenie zistených nedostatkov. Z úrovne vlády boli prijaté opatrenia tak, ako sú obsiahnuté v schválenom uznesení.

Bratislava   marec 2003